《览中丞尚书谯陈二郡新诗》
宋代·宋祁

自顷辞台路，陪京拥使珂。
遗音追正始，新韵遍中和。
赠答刘公数，登临叔子多。
肠回初有感，耳热遂成歌。
惊梦春塘草，欢颜雪席拖。
拍残吴子夜，唱杀楚阳阿。
胜气笼云沆，清怀貯月波。
无妨烁颜谢，莫独与羊何。
谯里鸣驺入，陈郊露冕过。
二邦留雅咏，棠树共婆娑。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。